"Wasanmu da Najeriya darasi ne babba" - Wasanni - RFI
Wasanni Najeriya Poland
wanda aka wallafa 24-03-2018 • Wanda aka canza zuwa 24-03-2018 A 10:15
Dan wasan gaba ba Poland kuma kaftin, Robert Lewandowski. Reuters
Dan wasan gaba na kasar Poland Robert Lewandoski, ya wasan sada zumuncin da suka yi rashin nasara a hannun Najeriya da 1-0, zai zama darasi a garesu, yayin da suke tunkarar halartar gasar cin kofin duniya a Rasha.
Lewandoski wanda ya ci wa kasarsa kwallaye 9 a wasanni 6, ya bayyana haka ne bayan kammala wasan sada zumuncin da suka fafata a ranar Juma’a.
Dan wasan ya kara da cewa kamata ya yi su ‘yan wasan na Poland su samu nasara akan Najeriya, domin kuwa a bayyane take, ‘yan wasan na Najeriya sun gaza tabuka abin azo a gani, wajen samawa kansu hanyoyin zura kwallaye a ragarsu.
Shi ma a nashi bangaren, mai horar da tawagar kwallon kafar Najeriya, Gernot Rohr ya ce akwai bukatar ‘yan wasansa su kara nutsuwa da yin taka tsantsan a wasannin da zasu tunkara a nan gaba, duk da cewa sun samu nasara akan Poland, kasa ta 6 a matakin mafi kwarewa a fagen kwallon kafa a duniya.
Rohr ya ce samun nasara akan kasashe kamar Argentina da Poland a wasannin sada zumunci ba shi bane zai bai wa Najeriya damar lashe kofin gasar kwallon kafa ta duniya ba.